b'\n_START_ARTICLE_\nAgu Aarna\n_START_SECTION_\nHaridus\n_START_PARAGRAPH_\nAgu Aarna l\xc3\xb5petas Tallinna Linna 1. algkooli 1919, Tallinna Tehnikumi maam\xc3\xb5\xc3\xb5tmise-kultuurtehnika erialal 1934, S\xc3\xb5jakooli inseneriv\xc3\xa4e aspirantideklassi \xc3\xb5pilane 1934\xe2\x80\x931936, l\xc3\xb5petas S\xc3\xb5jav\xc3\xa4e Tehnikakooli p\xc3\xbcrotehnika erialal 1940; \xc3\xb5ppis Tallinna Tehnika\xc3\xbclikooli keemiaosakonnas 1937\xe2\x80\x931940 ja 1942/43. 1943 suunati Humboldti stipendiaadina Saksamaale, l\xc3\xb5petas Dresdeni Tehnika\xc3\xbclikooli 1945 ja TPI keemia-m\xc3\xa4eteaduskonna anal\xc3\xbc\xc3\xbctilise keemia erialal 1948 (cum laude)._NEWLINE_Tehnikateaduste kandidaat 1948 (kinnitus 1949); dotsent 1951. Doktorit\xc3\xb6\xc3\xb6 kaitses ta 1955 Leningradis, tehnikateaduste doktor 1954 (kinnitus 1955); professor 1956.\n_START_SECTION_\nT\xc3\xb6\xc3\xb6\n_START_PARAGRAPH_\nSuur-M\xc3\xa4nniku laskemoona t\xc3\xb6\xc3\xb6kojas keemik-p\xc3\xbcrotehnik ja Eesti Territoriaalkorpuse autoremondit\xc3\xb6\xc3\xb6koja juhataja 1940 juulist 1941. aastani. Oli 8 kuud s\xc3\xb5javang ja koonduslaagris Saksamaal. 1942. aasta kevadsuvel V\xc3\xb5ru-Petseri prefektuuri juures \xc3\xb5hukaitse instruktor-referent. TPI-s 1942/1943, 1945\xe2\x80\x931979: anorgaanilise ja anal\xc3\xbc\xc3\xbctilise keemia laboratooriumi ajutine abij\xc3\xb5ud 1942/43; orgaanilise keemia ja p\xc3\xbcrogeensete protsesside kateedri assistent 1945\xe2\x80\x931948, vanem\xc3\xb5petaja 1948\xe2\x80\x931951; orgaaniliste ainete tehnoloogia kateedri dotsent 1951\xe2\x80\x931956, juhataja 1951\xe2\x80\x931964, professor 1956\xe2\x80\x931976; rektor 1960\xe2\x80\x931976; orgaanilise keemia kateedri professor 1976\xe2\x80\x931979. _NEWLINE_Eesti NSV TA Keemia Instituudi konsultant-vanemteadur 1979\xe2\x80\x931989.\n_START_SECTION_\nTeadust\xc3\xb6\xc3\xb6 p\xc3\xb5hisuunad\n_START_PARAGRAPH_\nKukersiitse p\xc3\xb5levkivi teke ja p\xc3\xbcrol\xc3\xbc\xc3\xbcs, p\xc3\xb5levkivi\xc3\xb5li koostis, p\xc3\xb5levkivisaaduste omadused; s\xc3\xbcnteetiliste liimvaikude uute liikide ja t\xc3\xb6\xc3\xb6stusliku tehnoloogia loomine koost\xc3\xb6\xc3\xb6s Karl Kiisleri ja Peep Christjansoniga. _NEWLINE_Avaldanud \xc3\xbcle 200 teadust\xc3\xb6\xc3\xb6 ja 240 populaarteaduslikku artikli. Autoritunnistusi patenteeriti 16 riigis (Jaapan, Kanada, Rootsi, Belgia jm), \xc3\xbcks litsents m\xc3\xbc\xc3\xbcdi Jaapanile. Tema juhendamisel on kaitstud \xc3\xbcle 30 kandidaadiv\xc3\xa4itekirja.\n_START_SECTION_\nTeaduskorralduslik tegevus\n_START_PARAGRAPH_\nEesti Teaduslik-tehnilise \xc3\x9chingu keemiasektsiooni ja Eesti Keemia Seltsi liige 1945\xe2\x80\x931989; \xe2\x80\x9cP\xc3\xb5levkivi kompleksse kasutamise programmn\xc3\xb5ukogu\xe2\x80\x9d esimees; TPI p\xc3\xb5levkivikeemia ja -s\xc3\xbcnteesi laboratooriumi rajaja ja teaduslik juhendaja 1957\xe2\x80\x931979; liimvaikude t\xc3\xb6\xc3\xb6stusliku tootmise organiseerijaid; ajakirja Tehnika ja Tootmine toimetuskolleegiumi liige; ajakirja Oil Shale peatoimetaja aset\xc3\xa4itja ja mitme teadusajakirja toimetuskolleegiumi liige; TPI toimetiste keemia ja keemiatehnoloogia sarja (I\xe2\x80\x93XVII, vene k) toimetaja; korraldanud teadusfoorumeid, sealhulgas \xc3\x9cRO p\xc3\xb5levkivis\xc3\xbcmpoosion Tallinnas 1968.\n_START_SECTION_\n\xc3\x9chiskondlik tegevus\n_START_PARAGRAPH_\nAgu Aarna algatas 1960.\xe2\x80\x931970. aastail Eesti tehnilise m\xc3\xb5tte ja insenerihariduse ajaloo uurimise ning Tallina Pol\xc3\xbctehnilise Instituudi linnaku rajamise Mustam\xc3\xa4el. Oli EKP KK liige 1964\xe2\x80\x931967; Eesti NSV V, VI ja VII \xc3\x9clemn\xc3\xb5ukogu saadik 1959\xe2\x80\x931971. Tallinna Teadlaste Maja asutajaliige, aseesimees._NEWLINE_Agu Aarna oli laia silmaringiga ning kuulus aastaid m\xc3\xa4lum\xc3\xa4ngusaate "Mnemoturniir" tarkade klubisse.\n_START_SECTION_\nIsiklikku\n_START_PARAGRAPH_\nOlav Aarna on Agu Aarna poeg.'